नेपाल सुपर लिग आजदेखि : काठमाडौं रेजर्स र स्पोर्टिङ इलाम भिड्दै
नेपाल सुपर लिग (एनएसएल) फुटबलको दोस्रो संस्करण शुक्रबार सुरु हुँदै छ । दशरथ रंगशालामा हुने उद्घाटन खेलमा भिड्दै छन् डिफेन्डिङ च्याम्पियन काठमाडौं रेजर्स र स्पोर्टिङ इलाम । काठमाडौंले पहिलो संस्करण फाइनलमा धनगढी एफसीलाई १–० ले पराजित गर्दै उपाधि जितेको थियो । इलाम स्पोर्टिङ नवप्रवेशी टिम हो । टोलीले एनएसएलमा आफ्नो पहिलो खेल खेल्नेछ । फ्रेन्चाइज फुटबलको यस प्रतियोगितामा कुल ९ टिमको सहभागिता छ ।
काठमाडौँ — नेपाल सुपर लिग (एनएसएल) फुटबलको दोस्रो संस्करण शुक्रबार सुरु हुँदै छ । दशरथ रंगशालामा हुने उद्घाटन खेलमा भिड्दै छन् डिफेन्डिङ च्याम्पियन काठमाडौं रेजर्स र स्पोर्टिङ इलाम । काठमाडौंले पहिलो संस्करण फाइनलमा धनगढी एफसीलाई १–० ले पराजित गर्दै उपाधि जितेको थियो । इलाम स्पोर्टिङ नवप्रवेशी टिम हो । टोलीले एनएसएलमा आफ्नो पहिलो खेल खेल्नेछ । फ्रेन्चाइज फुटबलको यस प्रतियोगितामा कुल ९ टिमको सहभागिता छ ।सहभागी हुने अन्य टिममा बुटवल लुम्बिनी एफसी, ललितपुर सिटी एफसी, पोखरा थन्डर्स, एफसी चितवन, वीरगन्ज युनाइटेड र झापा एफसी । पछिल्लो संस्करण खेलेको विराटनगर एफसी यसपल्ट सहभागी छैन । त्यही पहिलो संस्करणमा सात टिम सहभागी थिए । यसपल्ट लिग चरणमा एक टिमले अर्को टिमसँग एकपल्ट खेल्नेछ । त्यस आधारमा ३६ खेल हुनेछ । लिग तालिकाको शीर्षस्थानमा रहनेले दोस्रो हुनेसँग पहिलो क्वालिफायर खेल्नेछ ।शीर्ष दुईस्थानमा आउने टिमसँग फाइनल प्रवेशका लागि दुई अवसर हुनेछ । त्यसपछि तेस्रो र चौथौ स्थानमा रहनेबीच इलिमिनेटर हुनेछ । दोस्रो क्वालिफायरमा पहिलो क्वालिफायरको पराजित र इलिमिनेटरको विजयीबीच प्रतिस्पर्धा हुनेछ । त्यसपछि फाइनल पहिलो र दोस्रो क्वालिफायर विजेताबीच हुनेछ । यसरी प्रतियोगितामा कुल ४० खेल हुनेछ । पुरस्कार राशि अहिलेसम्म घोषणा नभए पनि पहिलो हुनेले कम्तीमा ७० लाख रुपैयाँ प्राप्त गर्ने आयोजकको प्रतिवद्धता छ ।काठमाडौंको लक्ष्य उपाधि रक्षाकाठमाडौंका प्रशिक्षक बालगोपाल महर्जन आफ्नो टिम उपाधिको रक्षा गर्न सफल हुने विश्वास राख्छन् । उनले भनेका छन्, ‘यसपल्ट टिममा राष्ट्रिय खेलाडी, घरेलु खेलाडी तथा विदेशी खेलाडीको तालमेल मिलेको छ । यही कारण हामीले पछिल्लो प्रतियोगिताको उपाधि जितेका थियौं । यसै कारण अब उपाधि रक्षा गर्न सक्ने विश्वास छ ।’ उनले प्रतियोगिता तयारीका लागि पर्याप्त समय नपाएको गुनासो रहे पनि आफ्ना सबै खेलाडी फिट रहेको दाबी गरेका छन् ।टिमका मार्की खेलाडी हिसुब थपलिया भने आफूमाथि विशेष जिम्मेवारी थपिएको मान्छन् । उनी भन्छन्, ‘काठमाडौं डिफेन्डिङ च्याम्पियन भएकाले चुनौती छ । हाम्रो तयारी राम्रो भइरहेको छ । सोचे जस्तो होस् भन्ने आस छ । मार्की प्लेयर भएकाले जिम्मेवारी महसुस गरेको छु ।’ काठमाडौंले ५ विदेशी खेलाडी अनुबन्ध गरेको छ । त्यसमा उज्वेकिस्तानका महमदु जोखिएभ र कोडिर युग्ली, क्यामरुनका जुनियर अगुने र जुवान ओलिभर तथा घानाका स्टेफन अबेकु छन् ।पहिलो संस्करणमा काठमाडौंले उपाधि जित्दा प्रमुख खेलाडी थिए, गोलरक्षक विकेश कुथु । यसपालि उनी इलाम स्पोर्टिङबाट खेल्दै छन् । उनलाई विश्वास छ, दोस्रोपल्ट पनि आफू उपाधि जित्न सफल हुनेछु । भलै, टिम नयाँ र फरक छ । प्रशिक्षक मेघराज केसी पनि टिममा सही तालमेल बसेको हुनाले राम्रो नतिजा आउने विश्वास राख्छन् । उनी भन्छन्, ‘हामी तीन सातादेखि प्रशिक्षणमा व्यस्त छौं । हामी सिक्ने क्रममै छौं ।’